**VSEBINSKO POROČILO**

**O DELU UPRAVNIH ENOT**

**ZA LETO 2019**

Ljubljana, julij 2020

**UVOD**

Vsebinsko poročilo o delu upravnih enot je pripravljeno na podlagi njihovih poročil, ki zajemajo vsa področja dela in so jih upravne enote posredovale v skladu z metodologijo za pripravo letnih poročil.

Iz poročila o delu pri odločanju v upravnih zadevah je razvidno, da je bilo v upravnih enotah v letu 2019 v reševanju 991.847 upravnih zadev, v primerjavi s preteklim letom se je povečalo za 72.353 upravnih zadev oziroma 7,87%. V skupnem številu zadev se največji porast beleži na področju okolja in prostora, notranjih zadev in infrastrukture, zmanjšalo pa se je število upravnih zadev na področju dela, družine, socialnih zadev in enakih možnosti. Število drugih upravnih nalog se je zmanjšalo za 38.869 oziroma za 1,68%, medtem ko se je število prekrškovnih postopkov nekoliko povečalo in sicer za 884 postopkov oziroma 10,01%.

Javni uslužbenci so v letu 2019 na podlagi Sporazuma o razreševanju stavkovnih zahtev, Dogovora o plačah in drugih stroških dela v javnem sektorju, Aneksa št.12 h Kolektivni pogodbi za negospodarske dejavnosti in Aneksa št. 4 h Kolektivni pogodbi za državno upravo, uprave pravosodnih organov in uprave samoupravnih lokalnih skupnosti – tarifni del (Uradni list RS, št. 80/18) pridobili pravico do izplačila višje plače v dveh delih in do jubilejne nagrade za 40 let delovne dobe pri delodajalcih v javnem sektorju.

Vsebinsko poročilo o delu upravnih enot, poslovno poročilo, poročilo o delu krajevnih uradov in poročilo o delu na področju sklepanja zakonskih zvez predstavljajo celovit pregled dela upravnih enot v preteklem letu.

**UVOD – SEZNAM PRILOG**

1. UVOD / Preglednica 1: Splošni statistični podatki o UE za leto 2019 – površina, število prebivalcev, zaposleni v UE, število upravnih zadev
2. UVOD / Preglednica 2: Splošni statistični podatki o UE za leto 2019 – splošni statistični podatki o UE glede na površino - naraščajoče
3. UVOD / Preglednica 3: Splošni statistični podatki o UE za leto 2019 – splošni statistični podatki o UE glede na število prebivalcev - naraščajoče
4. UVOD / Preglednica 4: Splošni statistični podatki o UE za leto 2019 – število prebivalcev na zaposlenega v UE brez nadomeščanje za določen čas, pripravnikov, ½ zaposlenih s skrajšanim delovnim časom - naraščajoče

**1. ORGANIZIRANOST UPRAVNIH ENOT**

Spremembe Aktov o notranji organizaciji in sistemizaciji delovnih mest (v nadaljevanju sistemizacije) zaradi uvrstitve delovnih mest v višji izhodiščni plačni razred, ki so jih začele pripravljati v decembru 2018, so upravne enote uveljavile s 1. 1. 2019 in 1. 11. 2019. Dogovor o plačah in drugih stroških dela v javnem sektorju in Aneks št. 4 h Kolektivni pogodbi za državno upravo, uprave pravosodnih organov in uprave samoupravnih lokalnih skupnosti - tarifni del sta bila sicer sklenjena in objavljena že v decembru 2018 (Uradni list, RS, št. 80/18).

Tako kot v preteklih letih so se manjše spremembe sistemizacij v letu 2019 nanašale na pogoje in naloge v zvezi z vodenjem in odločanjem v prekrškovnem postopku, spremembe opisa delovnih nalog, premestitve delovnih mest v drugo organizacijsko enoto zaradi delovnih potreb, zvišanje zahtevnosti znanja jezika narodne skupnosti in na dodatek za dvojezičnost. Z vsemi spremembami so upravne enote svojo organiziranost prilagodile obsegu dela in kadrovskim razmeram ter tako zagotavljale učinkovito izvajanje upravnih storitev.

**2. KADROVSKE ZADEVE**

V letu 2019 so se realizirale spremembe, dogovorjene in sprejete v decembru 2018. Vlada Republike Slovenije in predstavniki sindikatov javnega sektorja so takrat podpisali Stavkovni sporazum o razreševanju stavkovnih zahtev, Dogovor o plačah in drugih stroških dela v javnem sektorju, Aneks št. 12 h Kolektivni pogodbi za javni sektor, Aneks h Kolektivni pogodbi za negospodarske dejavnosti v Republiki Sloveniji, Aneks št. 4. h Kolektivni pogodbi za državno upravo, uprave pravosodnih organov in uprave samoupravnih lokalnih skupnosti – tarifni del ter anekse h kolektivnim pogodbam dejavnosti in poklicev. Vsi akti so bili objavljeni v Uradnem listu RS, št. 80/18 z dne 7. 12. 2018 in so začeli veljati dan po objavi.

V skladu z akti, s katerimi se delovna mesta in nazivi v javnem sektorju uvrščajo v plačne razrede, so se uvrstitve delovnih mest in nazivov povišale na naslednji način:

* delovna mesta, ki so bila v letu 2017 pred odpravo anomalij uvrščena do vključno 26. plačnega razreda, so se uvrstila za en plačni razred višje,
* delovna mesta, ki so bila v letu 2017 pred odpravo anomalij uvrščena nad 26. plačnim razredom do vključno tarifnega razreda VII/1 in tarifnega razreda VII/2, so se uvrstila za dva plačna razreda višje,
* delovna mesta, ki so bila uvrščena nad 26. plačnim razredom v VIII. in IX. tarifnem razredu in za katera se kot pogoj za zasedbo zahteva specializacija, magisterij znanosti ali doktorat, so se uvrstijo za tri plačne razrede višje.

Pravico do izplačila višje plače javni uslužbenci niso pridobili takoj, ampak postopno in sicer:

* prvi plačni razred povišanja 1. 1. 2019,
* drugi plačni razred povišanja 1. 11. 2019,
* morebitni tretji in ostale plačne razrede povišanja 1. 9. 2020.

V zvezi z delovno uspešnostjo je bilo dogovorjeno, da se do vključno 30. 6. 2020 ne izplačuje, delovna uspešnost iz naslova povečanega obsega dela pa se je v letu 2019 izplačevala na enak način kot v letu 2018. Glede napredovanja v višji plačni razred je bilo dogovorjeno, da se ureditev spremeni tako, da od 1. 1. 2019 javni uslužbenci, ki napredujejo v višji plačni razred, v naziv oziroma v višji naziv, pridobijo pravico do plače v skladu z višjim plačnim razredom, pridobljenim nazivom oziroma višjim nazivom 1. decembra v letu, v katerem izpolnijo pogoje za napredovanje. Javni uslužbenci pa pridobijo pravico do plače s pridobitvijo naziva ali višjega naziva, če je pridobitev naziva ali višjega naziva pogoj za opravljanje dela na delovnem mestu, na katerega se javni uslužbenec premesti oziroma za katerega sklene pogodbo o zaposlitvi. Navedena ureditev do pridobitve pravice do plače je bila dogovorjena kot trajen, sistemski ukrep in je bila realizirana s sprejemom Zakona o spremembah in dopolnitvah Zakona o sistemu plač v javnem sektorju (Uradni list RS, št. 84/18).

Določena je bila tudi pravica do jubilejne nagrade za 40 let delovne dobe pri delodajalcih v javnem sektorju, ki je enaka višini jubilejne nagrade za 30 let delovne dobe. V Aneksu h Kolektivni pogodbi za negospodarske dejavnosti so delodajalci v javnem sektorju tudi opredeljeni. Pravica do odpravnine ob upokojitvi je določena drugače in sicer ob upokojitvi javnemu uslužbencu ne glede na čas upokojitve (ob izpolnitvi pogojev za pridobitev pravice do starostne pokojnine ali kasneje) pripada odpravnina v višini treh povprečnih plač zaposlenega v Republiki Sloveniji za pretekle tri mesece oziroma zadnjih treh plač javnega uslužbenca, če je to zanj ugodneje.

Regres za letni dopust v letu 2019 je bil določen z Aneksom h Kolektivni pogodbi za negospodarske dejavnosti (Uradni list RS, št. 31/19), ki je začel veljati 17. 5. 2019. Javnim uslužbencem, ki so na dan izplačila regresa za letni dopust prejemali osnovno plačo, ki je ustrezala 18. ali nižjemu plačnemu razredu, je bil regres za letni dopust izplačan v višini 1.050,00 eurov.

Iz kadrovske evidence sistema MFERAC, poročila o ocenjevanju delovne uspešnosti za leto 2019 so razvidni naslednji podatki:

* od 2.305 javnih uslužbencev na dan 31. 12. 2019 je bilo ocenjenih 2.129 javnih uslužbencev oziroma 92,36%,
* 1.382 javnih uslužbencev oziroma 64,91% je bilo ocenjenih z oceno odlično (v letu 2018 je bilo z oceno odlično ocenjenih 1.234 javnih uslužbencev oziroma 58, 24%),
* 656 javnih uslužbencev oziroma 30,81% je bilo ocenjenih z oceno zelo dobro (v letu 2018 je bilo z oceno zelo dobro ocenjenih 768 javnih uslužbencev oziroma 36,24%),
* 85 javnih uslužbencev ozirom 3,99% je bilo ocenjenih z oceno dobro (v letu 2018 je bilo z oceno dobro ocenjenih 107 javnih uslužbencev oziroma 5,05%),
* 6 javnih uslužbencev oziroma 0,28% je bilo ocenjenih z oceno zadovoljivo (v letu 2018 je bilo z oceno zadovoljivo ocenjenih 9 javnih uslužbencev oziroma 0,42%).

Usposabljanje in izpopolnjevanje javnih uslužbencev pomembno prispeva k strokovnemu izvajanju nalog. V skladu s sprejetimi načrti izobraževanja, usposabljanja in izpopolnjevanja so se javni uslužbenci tudi v letu 2019 udeleževali različnih oblik izobraževanja, ki so jih organizirala posamezna ministrstva in upravna akademija. Največji del strokovnega usposabljanja je sicer neposredno povezan z vodenjem upravnih postopkov, vendar upravne enote ugotavljajo, da to ne zadostuje več. Vedno bolj se namreč izkazuje potreba po drugačnih vsebinah, kot so medsebojni odnosi, obvladovanje in reševanje konfliktov, veščina sporazumevanja, obvladovanje težavnih situacij in strank, obvladovanje stresa na delovnem mestu ter različne teme na področju promocije zdravja. Med usposabljanji s tovrstno vsebino so bili tudi XI. Dnevi upravnih enot v organizaciji Ministrstva za javno upravo, Službe za upravne enote. Udeležencem je bilo na predavanjih in delavnicah z njihovim aktivnim sodelovanjem predstavljeno sporazumevanje in ravnanje z invalidnimi osebami (gluhi, slepi in gluho slepi), ki se pri opravljanju storitev v upravnih enotah srečujejo z mnogimi ovirami.

V preglednici 2.a/4 so zbrani podatki o usposabljanju in izpopolnjevanju v letu 2019. Razvidno je, da so se uradniki usposabljali in izpopolnjevali 246,23 dni, to je manj kot v letu 2018 (266,66 dni). Strokovno tehnični javni uslužbenci so se usposabljali in izpopolnjevali 174,82 dni, to je več kot v letu 2018 (147,99 dni). Vsi skupaj pa so se usposabljali in izpopolnjevali 233,60 dni, to je manj kot v letu 2018 (248,85). V navedeno število dni usposabljanj in izpopolnjevanj so vključena tudi posamezna interna izobraževanja.

V upravnih enotah je bilo na dan 31.12.2019 zaposlenih 2.305 javnih uslužbencev. Za nedoločen čas je bilo zaposlenih 2.227 javnih uslužbencev, 1.807 uradnikov in 420 strokovno tehničnih javnih uslužbencev. Za določen čas je bilo zaposlenih 78 javnih uslužbencev, med njimi 47 za nadomeščanje daljših odsotnosti, 16 pripravnikov, 10 uradnikov na položaju (načelniki) in 5 zaradi povečanega obsega dela. S krajšim delovnim časom od polnega je delalo 131 javnih uslužbencev, med njimi 22 za popolnitev do polnega delovnega časa delno invalidsko upokojenih javnih uslužbencev.

Pogodba o zaposlitvi je prenehala veljati 107 javnim uslužbencem, zaradi izpolnjevanja pogojev za pridobitev pravice do starostne pokojnine je pogodba o zaposlitvi prenehala veljati 54 javnim uslužbencem, iz drugih razlogov pa je pogodba o zaposlitvi prenehala veljati 53 javnim uslužbencem.

Število dni odsotnosti javnih uslužbencev zaradi bolezni in poškodb se je v letu 2019 povečalo. Odsotni so bili 35.830,60 dni, v preteklem letu pa so bili odsotni 34.645,01 dan.

**2. KADROVSKE ZADEVE – SEZNAM PRILOG**

1. 2. / Preglednica 1: Pregled zaposlenih v UE na dan 31.12.2019
2. 2.a / Preglednica 2: Število javnih uslužbencev (vsi zaposleni za nedoločen čas, tudi s skrajšanim delovnim časom) na dan 31.12.2019
3. 2.a / Preglednica 3: Število delavcev s pogodbami o izobraževanju na dan 31.12.2019
4. 2.a / Preglednica 4: Usposabljanje in izpopolnjevanje v letu 2019
5. 2.b / Preglednica 5: Število javnih uslužbencev s skrajšanim delovnim časom na dan 31.12.2019
6. 2.b / Preglednica 6: Popolnitev delovnega časa na dan 31.12.2019
7. 2.b / Preglednica 7: Število delavcev s pogodbami o delu v letu 2019
8. 2.c / Preglednica 8: Število uradnikov na posameznem delovnem področju na dan 31.12.2019
9. 2.č / Preglednica 9: Pripravniki na dan 31.12.2019
10. 2.d / Preglednica 10: Zaposleni za določen čas (brez nadomeščanja in pripravnikov) na dan 31.12.2019
11. 2.d / Preglednica 11: Zaposleni za določen čas (nadomeščanje) na dan 31.12.2019
12. 2.e / Preglednica 12: Izpraznjena delovna mesta v letu 2019 in predlogi za nadomestne zaposlitve
13. 2.f / Preglednica 13: Odsotnost javnih uslužbencev v letu 2019 zaradi bolezni in poškodb

**3. OPRAVLJENO DELO V POROČEVALNEM OBDOBJU**

**3.1. Realizacija programa dela**

Programi dela upravnih enot za leto 2019 so predvsem sledili cilju zagotavljanja reševanja upravnih postopkov v zakonsko določenih rokih brez zaostankov. Uresničevanje programov dela so spremljale tekom celega leta in jih tudi uspešno realizirale.

**3.2. Statistika upravnega postopka**

Iz poročila o delu pri odločanju v upravnih zadevah v letu 2019 je razvidno, da se je število zadev v letu 2019 povečalo. Skupno število vseh zadev je bilo 991.847, v letu 2018 jih je bilo 919.494. Število vseh zadev se je torej povečalo za 72.353 oziroma 7,87%.

Iz leta 2018 je bilo v leto 2019 prenesenih 36.109 nerešenih zadev, to je 8.964 zadev več kot v letu 2018, ko je bilo prenesenih 27.145 nerešenih zadev.

Z odločbo organa druge stopnje in upravnega oziroma ustavnega sodišča so bile v poročevalnem obdobju v ponovni postopek vrnjene 204 zadeve, v letu 2018 je bilo v ponovni postopek vrnjenih 214 zadev. V poročevalnem obdobju pa je bilo začetih 955.534 zadev, v letu 2018 je bilo začetih 892.135 zadev.

Iz strukture zadev izhaja, da je bilo v letu 2019 skrajšanih ugotovitvenih postopkov 681.152 oziroma 68,7% glede na skupno število vseh zadev. V letu 2018 jih je bilo 641.744 oziroma 69,79% glede na skupno število vseh zadev.

Posebnih ugotovitvenih postopkov je bilo 310.695 oziroma 31,3% glede na skupno število vseh zadev. V letu 2018 jih je bilo 277.750 oziroma 30,21% glede na skupno število vseh zadev.

Skupno število rešenih zadev v letu 2019 je bilo 949.334, v letu 2018 jih je bilo 883.428. V povprečju je vsaka upravna enota rešila 16.367,8 zadeve, v letu 2018 je v povprečju vsaka upravna enota rešila 15.231,5 zadeve.

V zakonitem roku je bilo rešenih 945.092 zadev oziroma 99,55% glede na skupno število rešenih zadev. V letu 2018 je bilo v zakonitem roku rešenih 880.370 zadev oziroma 99,65% glede na skupno število rešenih zadev.

Po prekoračitvi zakonitega roka je bilo rešenih še 4.242 zadev oziroma v povprečju 0,45 zadeve glede na skupno število rešenih zadev. V letu 2018 je bilo po prekoračitvi zakonitega roka rešenih še 3.058 zadev oziroma 0,35% zadeve glede na skupno število rešenih zadev.

Iz strukture rešenih zadev glede na postopek je razvidno, da so v letu 2019 rešeni skrajšani ugotovitveni postopki na zahtevo stranke predstavljali 70,95% glede na skupno število rešenih zadev. V letu 2018 so ti postopki predstavljali 71,87% glede na skupno število rešenih zadev.

Rešeni posebni ugotovitveni postopki na zahtevo stranke so v letu 2019 predstavljali 25,34% glede na skupno število rešenih zadev. V letu 2018 so ti postopki predstavljali 24,21% glede na skupno število rešenih zadev.

V letu 2019 so imele upravne enote 303 zaostanke, to je 64 več kot v letu 2018, ko so imele 239 zaostankov.

Skupaj z 182 nerešenimi ali neodstopljenimi pritožbami, prenesenimi iz preteklega poročevalnega obdobja (v letu 2018 jih je bilo 142) in 1.101 prejeto pritožbo v poročevalnem obdobju (v letu 2018 jih je bilo 1.088) je bilo v letu 2019 v upravnih enotah v reševanju 1.283 pritožb (v letu 2018 jih je bilo 1.239). Na prvi stopnji je bilo v poročevalnem obdobju rešenih 115 pritožb (v letu 2018 so bile rešene 104 pritožbe), od katerih je bilo na prvi stopnji zavrženih 70 pritožb, 45 odločb pa je bilo nadomeščenih z novo odločbo (v letu 2018 je bilo na prvi stopnji zavrženih 61 pritožb, 43 odločb pa je bilo nadomeščenih z novo odločbo).

Organu druge stopnje je bilo v reševanje odstopljenih 924 pritožb, v letu 2018 je bilo organu druge stopnje odstopljenih 907 pritožb. Na koncu poročevalnega obdobja je bilo v upravnih enotah skupno 42.513 nerešenih zadev, to je 6.447 več kot v letu 2018, ko je bilo na koncu poročevalnega obdobja skupno nerešenih 36.066 zadev.

*3.2.1. Primerjalni podatki upravnih zadev po področjih dela*

Statistika upravnih zadev je bila v letu 2019 izvedena brez sprememb, po veljavni razdelitvi upravnih delovnih področij – delo, družina, socialne zadeve in enake možnosti, gospodarstvo, kmetijstvo, gozdarstvo in prehrana, okolje in prostor, notranje zadeve ter infrastruktura.

Podatki o številu upravnih zadev na zaposlenega uradnika in številu rešenih upravnih zadev na zaposlenega uradnika po zgoraj navedenih področjih dela so zbrani v preglednicah 3.2.1./preglednica 1 - 10.

*Delo, družina, socialne zadeve in enake možnosti*

Na področju dela, družine in socialnih zadev in enakih možnosti so imele upravne enote v letu 2019 skupno v reševanju 32.575 zadev, 16.083 skrajšanih ugotovitvenih postopkov in 16.492 posebnih ugotovitvenih postopkov. Skupaj je bilo za 1.265 zadev oziroma 3,74% manj kot v letu 2018, ko so imele upravne enote v reševanju 33.840 zadev. V poročevalnem obdobju je bilo skupno rešenih 32.037 zadev oziroma 98,3% glede na skupno število zadev (v letu 2018 je bilo 33.268 zadev oziroma 98,3% glede na skupno število vseh zadev).

V letu 2019 je na tem področju delalo 94 uradnikov, to so 3 uradniki manj kot v letu 2018, ko jih je bilo 97. Povprečno število vseh zadev na uradnika je znašalo 347 upravnih zadev (v letu 2018 jih je bilo 350), od katerih je bilo v povprečju rešenih 341 zadev na uradnika (v letu 2018 je bilo v povprečju rešenih 344 zadev na uradnika). Na koncu poročevalnega obdobja je bilo skupno nerešenih 538 zadev (v letu 2018 je bilo na koncu poročevalnega obdobja nerešenih 572 zadev).

*Kmetijstvo, gozdarstvo in prehrana*

Upravne enote so imele na področju kmetijstva, gozdarstva in prehrane v letu 2019 v reševanju 34.679 zadev, to je 233 oziroma 0,68% več kot v letu 2018, ko so imele upravne enote v reševanju 34.446 zadev. Skupno je bilo rešenih 32.288 zadev oziroma v povprečju 93,1% glede na skupno število vseh zadev (v letu 2018 je bilo skupno rešenih 32.092 zadev oziroma v povprečju 93,2% glede na skupno število vseh zadev).

V letu 2018 je na tem področju delalo 189 uradnikov, to so 4 uradniki manj kot v letu 2018, ko jih je bilo 193. Povprečno število vseh zadev na uradnika je znašalo 214 (v letu 2018 jih je bilo 179), od katerih je bilo v povprečju rešenih 208 zadev na uradnika (v letu 2018 je bilo v povprečju rešenih 167 zadev na uradnika). Ob koncu poročevalnega obdobja je bilo skupno nerešenih 2.391 zadev (v letu 2018 je bilo ob koncu poročevalnega obdobja skupno nerešenih 2.354 zadev).

*Okolje in prostor*

Na področju okolja in prostora so imele upravne enote v letu 2019 v reševanju 41.484 zadev, to je 3.699 oziroma 9,79% več kot v letu 2018, ko so imele upravne enote v reševanju 37.785 zadev. V poročevalnem obdobju je bilo rešenih 33.223 zadev oziroma v povprečju 80,1% glede na skupno število vseh zadev (v letu 2018 je bilo skupno rešenih 30.060 zadev oziroma v povprečju 79,6% glede na skupno število zadev).

V letu 2019 je na tem področju delalo 326 uradnikov, to je 6 uradnikov več kot v letu 2018, ko jih je bilo 320. Povprečno število vseh zadev na uradnika je bilo 127 (v letu 2018 jih je bilo 118), od katerih sta bili v povprečju rešeni 102 zadevi na uradnika (v letu 2018 so bile v povprečju rešene 104 zadeve na uradnika). Ob koncu poročevalnega obdobja je bilo skupno nerešenih 8.261 zadev (v letu 2018 je bilo ob koncu poročevalnega obdobja nerešenih 7.725 zadev).

*Notranje zadeve*

Na področju notranjih zadev so imele upravne enote v letu 2019 v reševanju 528.397 zadev, 354.910 skrajšanih ugotovitvenih postopkov in 173.487 posebnih ugotovitvenih postopkov. Skupno je bilo 42.075 zadev oziroma 8,65% več kot v letu 2018, ko so imele upravne enote v reševanju 486.322 zadev. V poročevalnem obdobju je bilo skupno rešenih 498.436 zadev oziroma v povprečju 94,3% glede na skupno število vseh zadev (v letu 2018 je bilo skupno rešenih 462.141 oziroma v povprečju 95,0% glede na skupno število vseh zadev).

V letu 2019 je na področju notranjih zadev delalo 669 uradnikov, to je 12 uradnikov več kot v letu 2018, ko jih je bilo 657. Povprečno število vseh zadev na uradnika je bilo 789 (v letu 2018 jih je bilo 740), od katerih je bilo v povprečju rešenih 745 zadev na uradnika (v letu 2018 so bile v povprečju rešene 704 zadeve na uradnika). Ob koncu poročevalnega obdobja je bilo skupno nerešenih 29.961 zadev (v letu 2018 je bilo ob koncu poročevalnega obdobja skupno nerešenih 24.181 zadev).

*Infrastruktura*

Na področju infrastrukture so imele upravne enote v letu 2019 v reševanju 346.981 zadev, 304.151 skrajšanih ugotovitvenih postopkov in 42.830 posebnih ugotovitvenih postopkov. Skupno je bilo 27.439 zadev oziroma 8,61% več kot v letu 2018, ko so imele upravne enote v reševanju 319.488 zadev. V poročevalnem obdobju je bilo skupno rešenih 345.797 zadev oziroma v povprečju 99,7% glede na skupno število vseh zadev (v letu 2018 sta bili skupno rešeni 318.502 zadevi oziroma 99,7% glede na skupno število vseh zadev).

V letu 2019 je na tem področju delalo 182 uradnikov, to je 1 uradnik več kot v letu 2018, ko jih je bilo 181. Povprečno število vseh zadev na uradnika je bilo 1.908 (v letu 2018 jih je bilo 1.763), od katerih sta bili v povprečju rešeni 1.902 zadevi na uradnika (v letu 2018 je bilo v povprečju rešenih 1.758 zadev na uradnika). Ob koncu poročevalnega obdobja je bilo skupno nerešenih 1.184 zadev (v letu 2018 je bilo ob koncu poročevalnega obdobja skupno nerešenih 986 zadev).

**3.2. Statistika upravnega postopka – seznam prilog**

1. 3.2. / Preglednica 1: Poročilo o delu pri odločanju v upravnih zadevah na prvi stopnji za celo leto 2019 – % upravnih zadev, rešenih po prekoračitvi zakonitega roka
2. 3.2. / Preglednica 2: Poročilo o delu pri odločanju v upravnih zadevah na prvi stopnji za celo leto 2019 – % upravnih zadev, rešenih po prekoračitvi zakonitega roka, *naraščajoče*
3. 3.2. / Preglednica 3: Poročilo o delu pri odločanju v upravnih zadevah na prvi stopnji za celo leto 2019 – zbirnik rešenih zadev glede na postopek - % rešenih skrajšanih, posebnih ugotovitvenih postopkov na zahtevo stranke
4. 3.2. / Preglednica 4: Poročilo o delu pri odločanju v upravnih zadevah na prvi stopnji za celo leto 2019 –zbirnik rešenih zadev glede na postopek - % rešenih skrajšanih ugotovitvenih postopkov na zahtevo stranke, *naraščajoče*
5. 3.2. / Preglednica 5: Poročilo o delu pri odločanju v upravnih zadevah na prvi stopnji za celo leto 2019 – zbirnik rešenih zadev glede na postopek , % rešenih posebnih ugotovitvenih postopkov na zahtevo stranke, *naraščajoče*
6. 3.2.1./ Preglednica 1: število upravnih zadev na zaposlenega uradnika v letu 2019 po področjih dela – delo, družina, socialne zadeve in enake možnosti
7. 3.2.1. / Preglednica 2: število upravnih zadev na zaposlenega uradnika v letu 2019 po področjih dela - delo, družina, socialne zadeve in enake možnosti, število rešenih zadev na uradnika *naraščajoče*
8. 3.2.1. / Preglednica 3: število upravnih zadev na zaposlenega uradnika v letu 2019 po področjih dela - gospodarstvo
9. 3.2.1. / Preglednica 4: število upravnih zadev na zaposlenega uradnika v letu 2019 po področjih dela - gospodarstvo, število rešenih zadev na uradnika *naraščajoče*
10. 3.2.1. / Preglednica 5: število upravnih zadev na zaposlenega uradnika v letu 2019 po področjih dela – kmetijstvo, gozdarstvo in prehrana
11. 3.2.1. / Preglednica 6 - število upravnih zadev na zaposlenega uradnika v letu 2019 po področjih dela - kmetijstvo, gozdarstvo in prehrana, število rešenih zadev na uradnika *naraščajoče*
12. 3.2.1. / Preglednica 7: število upravnih zadev na zaposlenega uradnika v letu 2019 po področjih dela – okolje in prostor
13. 3.2.1. / Preglednica 8 - število upravnih zadev na zaposlenega uradnika v letu 2019 po področjih dela - okolje in prostor, število rešenih zadev na uradnika *naraščajoče*
14. 3.2.1 / Preglednica 9 - število upravnih zadev na zaposlenega uradnika v letu 2019 po področjih dela - notranje zadeve
15. 3.2.1. / Preglednica 10 - število upravnih zadev na zaposlenega uradnika v letu 2019 po področjih dela - notranje zadeve, število rešenih zadev na uradnika *naraščajoče*
16. 3.2.1. / Preglednica 11 - število upravnih zadev na zaposlenega uradnika v letu 2019 po področjih dela - infrastruktura, število rešenih zadev na uradnika
17. 3.2.1. / Preglednica 12 - število upravnih zadev na zaposlenega uradnika v letu 2019 po področjih dela - infrastruktura, število rešenih zadev na uradnika *naraščajoče*

**3.3. Druge naloge**

*3.3.1. Druge upravne naloge*

Število drugih upravnih nalog v letu 2019 se je zmanjšalo. Upravne enote so na vseh področjih dela opravile 2.268.366drugih upravnih nalog, to je 38.896 oziroma 1,68% manj kot v letu 2018. Upravne enote so na posameznih področjih dela opravile naslednje število drugih upravnih nalog:

* notranje zadeve 1.416.996,
* infrastruktura 351.217,
* gospodarstvo 22.543,
* kmetijstvo, gozdarstvo in prehrana 151.681,
* delo, družina, socialne zadeve in enake možnosti 11.218,
* javna uprava 270.196,
* okolje in prostor 44.515.

Število drugih upravnih nalog se je v letu 2019 zmanjšalo - na področju notranjih zadev za 91.209 oziroma 6,05% in na področju gospodarstva za 744 oziroma 3,19%. Na drugih področjih dela se je število drugih upravnih nalog povečalo – na področju infrastrukture za 31.208 oziroma 9,75%, na področju kmetijstva, gozdarstva in prehrane za 10.372 oziroma 7,34%, na področju dela, družine, socialnih zadev in enakih možnosti za 2.123 oziroma 23,34%, na področju javne uprave za 1.392 oziroma 0,52% ter na področju okolja in prostora za 7.989 oziroma 21,87%.

Druge upravne naloge, ki se izvajajo na vseh področjih dela, so bile opravljene v naslednjem obsegu:

* izdanih je bilo 488.884 potrdil iz uradnih evidenc na podlagi 179. člena Zakona o splošnem upravnem postopku (v letu 2018 je bilo izdanih 480.433 potrdil), izdanih je bilo 18.428 potrdil o dejstvih, o katerih se na podlagi 180. člena Zakona o splošnem upravnem postopku ne vodi uradna evidenca (v letu 2108 je bilo izdanih 16.970 potrdil),
* med organi javne uprave sta bila na podlagi 139. člena Zakona o splošnem upravnem postopku izmenjana 79.702 podatka (v letu 2018 je bilo izmenjanih 76.616 podatkov),
* pravna pomoč drugim upravnim organom je bila izvedena v 3.383 primerih (v letu 2018 je bila izvedena v 3.249 primerih),
* osebam, ki so izkazale pravni interes, so bili podatki posredovani v 100.423 primerih (v letu 2018 so bili posredovani v 87.576 primerih).

Upravne enote so v letu 2019 vodile 9.716 prekrškovnih postopkov, to je 884 postopkov oziroma 10,01% več kot v letu 2018, ko jih je bilo 8.832. Posamezna dejanja so izvedle v naslednjem številu:

* izdanih je bilo 4.931 plačilnih nalogov za prekršek (v letu 2018 je bilo izdanih 4.434 plačilnih nalogov za prekršek),
* izdanih je bilo 105 odločb o prekršku (v letu 2018 je bilo izdanih 72 odločb o prekršku),
* izrečenih je bilo 66 opominov in 675 opozoril (v letu 2018 sta bila izrečena 102 opomina in 664 opozoril),
* izdanih je bilo 3.774 predlogov za prisilno izterjavo globe in ostalih stroškov (v letu 2018 je bilo izdanih 3.334 predlogov za prisilno izterjavo globe in ostalih stroškov).

*3.3.2. Druge naloge*

V upravnih enotah so se izvajale številne druge strokovne naloge v okviru spremljajočih procesov dela, ki pomembno prispevajo uspešnemu poslovanju. V okviru vodenja upravnih postopkov so to različna izplačila fizičnim osebam po vojni zakonodaji, priprava različnih statističnih poročil, vodenje evidenc, pošiljanje obvestil, vnosi podatkov in evidentiranje upravnih aktov v informacijske sisteme.

V letu 2019 so se zbirali oziroma evidentirali podpisi volivcev za:

* podporo kandidatom za poslance in poslanke iz Republike Slovenije v Evropski parlament za volitve poslancev iz Republike Slovenije v Evropski parlament,
* podporo pobudi za vložitev predloga Zakona o spremembah Zakona o višini povračil stroškov v zvezi z delom in nekaterih drugih prejemkov,
* podporo pobudi za vložitev predloga Zakona o spremembah in dopolnitvah Zakona o nalezljivih boleznih,
* podporopobudi za vložitev predloga Zakona o spremembah in dopolnitvah Zakona o pravilih cestnega prometa.

**3.3. Druge upravne naloge – seznam prilog**

1. 3.3.1. / Preglednica 1: Poročilo o drugih upravnih nalogah v UE v letu 2019 –
zbir
2. 3.3.1. / Preglednica 2: Poročilo o drugih upravnih nalogah v UE v letu 2019 – notranje zadeve
3. 3.3.1. / Preglednica 3: Poročilo o drugih upravnih nalogah v UE v letu 2019 – infrastruktura
4. 3.3.1. / Preglednica 4: Poročilo o drugih upravnih nalogah v UE v letu 2019 – gospodarstvo
5. 3.3.1. / Preglednica 5: Poročilo o drugih upravnih nalogah v UE v letu 2019 – kmetijstvo, gozdarstvo in prehrana
6. 3.3.1. / Preglednica 6: Poročilo o drugih upravnih nalogah v UE v letu 2019 – delo, družina, socialne zadeve in enake možnosti
7. 3.3.1. / Preglednica 7: Poročilo o drugih upravnih nalogah v UE v letu 2019 – javna uprava
8. 3.3.1. / Preglednica 8: Poročilo o drugih upravnih nalogah v UE v letu 2019 – prekrški
9. 3.3.1. / Preglednica 9: Poročilo o drugih upravnih nalogah v UE v letu 2019 – okolje in prostor
10. 3.3.1. / Preglednica 10: Poročilo o drugih upravnih nalogah v UE v letu 2019 –
zbir DUN, ki se pojavljajo na več področjih dela
11. 3.3.1. / Preglednica 11: Poročilo o drugih upravnih nalogah v UE v letu 2019 – izbor nekaterih DUN na prebivalca UE
12. 3.3.1. / Preglednica 12: Poročilo o drugih upravnih nalogah v UE v letu 2019 – število rešenih zadev na zaposlenega
13. 3.3.1. / Preglednica 13: Poročilo o drugih upravnih nalogah v UE v letu 2019 – število drugih upravnih nalog na zaposlenega
14. 3.3.1. / Preglednica 14: Poročilo o drugih upravnih nalogah v UE v letu 2019 – število vseh rešenih zadev na zaposlenega
15. 3.3.1. / Preglednica 15: Poročilo o drugih upravnih nalogah v UE v letu 2019 – število vseh rešenih zadev na uradnika

**4. VSEBINSKA PROBLEMATIKA PO PODROČJIH DELA**

**4.1. Upravne notranje zadeve**

V poročevalnem obdobju 2019 so imele upravne enote v reševanju 528.397 upravnih zadev. Rešenih s strani 669 uslužbencev upravnih enot je bilo 498.436. Poleg vodenja upravnih postopkov oz. reševanja upravnih zadev, so uslužbenci upravnih enot opravili še 1.416.996 drugih upravnih nalog.

Primerjava podatkov s preteklim letom izkazuje, da se je število upravnih zadev, ki so jih upravne enote prejele v reševanje leta 2019, povečalo za 8,7 % (skupno število vseh upravnih zadev v reševanju je v poročevalnem obdobju 2019 znašalo 528.397, v letu 2018 pa 486.322). Število opravljenih drugih upravnih nalog se je v letu 2019, v primerjavi z letom 2018, zmanjšalo za 6 % (skupno število vseh drugih upravnih nalog za vseh 58 upravnih enot je v letu 2019 znašalo 1.416.996, v letu 2018 pa 1.508.205).

Področje upravnih notranjih zadev zajema številne in raznovrstne upravne postopke ter druge naloge. Področje je pereče in občutljivo, pomembno tako državo kot posameznika. Gre za upravne postopke z obravnavo številnih življenjskih situacij, ki se s potrebami ljudi, da svoja osebna stanja prilagajajo novim ali drugačnim razmeram, skorajda dnevno spreminjajo. Po obsegu, zahtevnosti in raznovrstnosti gre za postopke, ki zahtevajo strokovnost in poznavanje širokega področja zakonodaje ter upravne prakse.

*4.1.1. Vsebinska problematika*

Gospodarska rast v preteklem letu, torej v letu 2019, je pripomogla k večjemu zaposlovanju, kar se je odražalo tudi pri zaposlovanju tuje delovne sile, predvsem tujcev/državljanov t. i. tretjih držav. Povečalo se je število vlog za izdajo prvih enotnih dovoljenj za prebivanje in delo (v nadaljevanju: ED) in število vlog za podaljšanje navedenih dovoljenj, predvsem za deficitarne poklice kot so varilci, orodjarji, zidarji, avtoprevozniki.

V letu 2019 so se na področju tujcev spremenili pogoji zaposlovanja državljanov Republike Srbije. S 1. 9. 2019 se je namreč začel izvajati Sporazum med Vlado Republike Slovenije in Vlado Republike Srbije, ki je postopke zaposlovanja srbskih državljanov poenostavil. Z izvajanjem določb navedenaga sporazuma upravne enote nimajo težav.

Na področju zaposlovanja tujcev upravne enote sicer ne beležijo toliko zlorab kot v preteklosti, ugotavljajo pa, da v zadnjem času prihaja do pogostih zlorab dovoljenj za prebivanje iz razloga študija. Vsako leto se beleži vedno večji pripad prejetih prošenj (v letu 2017: 5759 vlog; v letu 2018: 6199 vlog; v letu 2019: 7295 vlog) iz razloga študija, pri čemer se ugotavlja, da se tuji študentje pogosto brezplačno vpisujejo na visokošolski oziroma univerzitetni študij zgolj zaradi možnosti opravljanja študentskega dela. Nadalje upravne enote v praksi zaznavajo primere, ko polnoletni tujci, ki se vpišejo v srednje ali višješolsko izobraževanje, dejansko ne obiskujejo pouka oz. predavanj in se izključno zaradi pridobitve dovoljenja za prebivanje prepisujejo iz ene srednje šole na drugo oz. iz enega srednješolskega programa na drugega ter iz ene visokošolske ustanove na drugo (veriženje vpisov). Zlorabe fiktivnih vpisov v izobraževalne ustanove se pogosto zaznavajo tudi v postopkih »združitve družine«, najpogosteje s strani državljanov Kosova in deloma tudi državljanov Bosne in Hercegovine. Starši otroke stare med petnajstim in osemnajstim letom vpisujejo v srednje šole, le-ti pa šolskih obveznosti ne izpolnjujejo oz. pouka ne obiskujejo. Ugotavlja se, da pogosto iz naslova statusa »dijaka« opravljajo občasna dela preko študentskega servisa ali opravljajo dela »na črno«, najpogosteje v gradbeništvu in pekovski dejavnosti.

Pogosto so zaznane zlorabe vpisov v izobraževalne ustanove tudi s strani državljanov Makedonije, in sicer po dopolnitvi 21. leta starosti, z namenom pridobitve dovoljenja za začasno prebivanje za družinskega člana državljana EU v primerih, ko je starš državljan države članice EU (najpogosteje Bolgarije).

Posamezne upravne enote zaznavajo zlorabe vpisa v izobraževalne ustanove tudi s strani tujcev starih med štirideset in petdeset let. Slednji se vpisujejo v srednješolske programe (najpogosteje gostinske in gradbene smeri) v sredini koledarskega leta (npr.: v izobraževalni program »gostinstva« konec meseca decembra, v izobraževalni program »gradbeništva« meseca marca in aprila), vlogi za pridobitev dovoljenja za prebivanje pa poleg potrdila o šolanju, pogosto priložijo še pogodbo o štipendiranju z določenim podjetjem, kjer naj bi takšen posameznik opravljal delovno prakso, večkrat tudi »študijski program«, iz katerega je mogoče razbrati da gre tudi za do 1200 ur delovne prakse. O navedenih zaznavah zlorab oz. sumih zlorab se s strani uslužbencev upravnih enot redno obvešča Policijo, ki v okviru izvedenih preiskav zlorabe nemalokrat dejansko ugotovi (zlorabe 44. člena Zakona o tujcih).

Delo na področju izdaje osebnih izkaznic in potnih listov je potekalo tekoče, brez večjih težav oz. problemov, se pa zaradi poteka veljavnosti listin v letih 2020, 2021 ter 2022 pričakuje znatno povečanje števila vlog tako za izdajo osebne izkaznice kot za izdajo potne listine.

Na področju sprejema v državljanstvo Republike Slovenije se zaznava porast postopkov, kar je posledica dejstva, da vse več družin izpolnjuje pogoj desetletnega prebivanja v Republiki Sloveniji.

13. 7. 2019 so začele veljati spremembe Zakona o osebnem imenu. Le-te se nanašajo na odpravo omejitev glede števila besed in sestave osebnega imena. Sprememba, ki se nanaša na izbiro osebnega imena za pravni promet, bo mogoča leto dni po uveljavitvi novele zakona. Državljan bo lahko imel za pravni promet ime in/ali priimek, ki je sestavljen iz več besed in nedeljivih celot, hkrati pa bo še vedno imel možnost podaje izjave o izbiri osebnega imena za pravni promet. Možno bo sestaviti osebno ime, ki bo poleg besede vključevalo tudi črke kot del osebnega imena, hkrati pa za pravni promet dopuščalo tudi okrajšave imena in priimka, ob pogoju, da imena in priimka za pravni promet ne more sestavljati zgolj črka ali okrajšava. V enem letu po uveljavitvi novele zakona bodo namreč zagotovljeni tudi tehnični pogoji za začetek vodenja podatka o imenu in priimku, ki bi bila daljša od dveh besed oziroma nedeljivih celot ter tehnični pogoji za pošiljanje teh podatkov v Centralni register prebivalstva in vsem uporabnikom podatkov. Novela zakona podaljšuje tudi rok za podajo izjave o spremembi priimka po razvezi ali razveljavitvi zakonske ali partnerske zveze, s katero posameznik lahko pridobi priimek, ki ga je imel pred sklenitvijo zakonske zveze, iz sedanjih šest na dvanajst mesecev.

Določene probleme oziroma nejasnosti se zaznava pri urejanju osebnih stanj istospolnih parov (priznanje starševstva otroku, rojenemu v nesklenjeni partnerski zvezi). S 14. 5. 2019 se je v celoti začel uporabljati Družinski zakonik, v zvezi s tem sta bili sprejeti tudi noveli Zakona o matičnem registru in Zakona o osebnem imenu.

Zakon o spremembah in dopolnitvah Zakona o matičnem registru, ki je začel veljati 23. 11. 2019, je odpravil pomanjkljivosti, ki so bile evidentirane pri njegovem izvajanju v praksi, hkrati pa se je uskladil z že veljavnim Zakonom o partnerski zvezi in Družinskim zakonikom. Z novelo zakona:

* se določa pravna podlaga za povezovanje Matičnega registra z evidencami drugih organov, pristojnih za ugotavljanje oziroma odločanje o spremembah osebnega statusa, z namenom dolgoročne odprave administrativnih ovir (brezpapirno poslovanje s sodišči, CSD-ji, odvetniki, idr.);
* se vpis v Matični register, poleg v tujini nastalih sprememb matičnih dejstev (rojstvo, sklenitev zakonske/partnerske zveze in smrt), omogoča tudi za druge spremembe osebnega stanja nastale v tujini, če državljan za vpis predloži ustrezno listino pristojnega tujega organa;
* se vzpostavlja pravno podlago za vpis očetovstva v Matični register po že vpisanem rojstvu tudi za otroka tujca;
* se olajša izvedba postopkov vezanih na sestavo smrtovnice;
* se na novo definira postopek vpisa rojstva otroka v Matični register v primeru, da se otrok rodi izven zdravstvene ustanove.

Z dnem 16. 2. 2019 se je začela uporabljati Uredba Evropskega parlamenta in Sveta (št. 2016/1191, z dne 6. julija 2016) o spodbujanju prostega gibanja državljanov, s poenostavitvijo zahtev za predložitev nekaterih javnih listin v Evropski uniji (EU) in o spremembi Uredbe (EU) št. 1024/2012. Namen Uredbe je poenostavitev uporabe evropskih javnih listin med državami članicami in na ta način zmanjšanje birokracije, ki preprečuje oz. ovira mobilnost znotraj EU z uporabo sistema IMI (informacijski sistem za notranji trg), ki je namenjen hitri in učinkoviti komunikaciji s pristojnimi organi v drugih državah članicah EU. Uredba uvaja neobvezne večjezične standardne obrazce v vseh uradnih jezikih držav članic EU, ki se priložijo določenim javnim listinam in se nanašajo na rojstvo, življenje, smrt, zakonsko zvezo, registrirano istospolno partnerstvo oz. partnersko zvezo med osebama istega spola, stalno in/ali začasno prebivališče ter nekaznovanost določene osebe. Skladno z določili uredbe ni več mogoče zahtevati overjenega prevoda javnih listin druge države članice, če so te listine v enem od uradnih jezikov države članice ali v katerem drugem neuradnem jeziku, ki ga ta država sprejema. Uredba daje organu, ki mu je javna listina predložena, diskrecijsko pravico, da končno odloči, ali informacije, vključene v večjezični standardni obrazec, zadostujejo za obdelavo te javne listine, tudi če osebi, ki predloži javno listino, teoretično ni potrebno zagotoviti prevoda. Če bo pristojni organ utemeljeno dvomil o verodostojnosti predložene javne listine, bo lahko njeno verodostojnost preveril pri organu izdajatelju v drugi državi EU, in sicer s pomočjo sistema IMI. Poudariti pa je treba, da so ti obrazci izključno namenjeni prevajanju javnih listin, ki so jim priloženi in se ne smejo predložiti kot samostojen dokument oziroma nimajo samostojne pravne veljave.

Na področju orožja se zakonodaja ni spreminjala že od leta 2009. Večjih težav pri vodenju postopkov upravne enote ne zaznavajo, obstajajo le težave in problemi, ki jih upravne enote v letnih poročilih o delu izpostavljajo že vrsto let (odvzem podedovanega orožja in hramba orožja).

S 3. 9. 2019 se je za izmenjavo informacij o izdanih dovoljenjih za nabavo in iznos ali vnos orožja oziroma izdanih predhodnih privolitvah za vnos orožja znotraj EU začela neposredno uporabljati Delegirana uredba Komisije (EU) 2019/686, z dne 16. 1. 2019, o podrobni ureditvi sistematične izmenjave informacij v zvezi s prenosom strelnega orožja znotraj Unije z elektronskimi sredstvi v skladu z Direktivo Sveta 91/477/EGS. Vnos in izmenjava informacij v zvezi s prenosom orožja znotraj EU preko sistema IMI poteka brez težav, predstavlja pa upravnim enotam dodatno delo, saj je poleg dosedanjega postopka potrebno vse podatke o kupcu, prodajalcu ter vrsti orožja vnesti v sistem IMI, preko katerega se podatki elektronsko prenesejo k pristojnemu organu v državi članici EU, kjer se orožje nabavlja.

Zaradi vključitve Hrvaške v EU in s tem tudi izvajanje lova na njenem teritoriju (ozemlju) ter tekmovanj športnih strelcev v državah članic EU, se beleži povečanje izdaje novih evropskih orožnih prepustnic.

Pri izvajanju Zakona o prijavi prebivališča so se upravne enote v letu 2019 najpogosteje soočale:

* s problematiko prijav prebivališča tujcev, ki so zaposleni kot vozniki v mednarodnem prometu in tujcev, ki so preko naših podjetij napoteni na delo v tujini;
* s selitvijo posameznikov, ki so v postopkih prisilnih izterjav dolgov (ko ena upravna enota uvede postopek ugotavljanja prebivališča, se oseba v izogib izvršiteljem, prijavi v drugi upravni enot);
* s fiktivnimi prijavami prebivališča s ciljem zlorabe predpisov;
* s fiktivnimi prijavami tujcev v Republiki Sloveniji zaradi dostopa do socialno varstvenih pravic;
* z neodzivnostjo posameznikov, sorodnikov oz. vabljenih prič na vabila upravnega organa za sodelovanje v upravnih postopkih ugotavljanja dejanskega stalnega prebivališča.

Evidenca gospodinjstev se skladno z določbami novega Zakona o prijavi prebivališča vodi še do zadnjega dne v letu, v katerem potečejo štiri leta od uveljavitve novega zakona, to je do 31. 12. 2020.

Na področju javnih zbiranj težav oz. problemov upravne enote ne izpostavljajo.

Na podlagi Zakona o omejevanju porabe alkohola bi upravne enote morale z dnem 16. 2. 2018 pričeti voditi Register dovoljenj za prodajo oziroma ponudbo alkoholnih pijač na prireditvi, vendar podzakonski akt s strani ministra pristojnega ministrstva še ni bil sprejet, zato vpisov upravne enote ne izvajajo.

Število vlog za izdajo dovoljenj za zbiranje prostovoljnih prispevkov se v poročevalskem obdobju glede na predhodna leta ni bistveno spremenilo. Največ dovoljenj za zbiranje prostovoljnih prispevkov je bilo tako kot pretekla leta, izdano gasilskim društvom.

Dne 14. 4. 2018 so začele veljati spremembe Zakona o nevladnih organizacijah (Uradni list RS, št. 21/18). Društva, ki so delovala v javnem interesu, ne pridobivajo tega statusa več na podlagi Zakona o društvih, temveč status nevladne organizacije v javnem interesu pridobijo na podlagi Zakona o nevladnih organizacijah. Zakon o nevladnih organizacijah je društvom, ki so imela urejen status društva v javnem interesu, v prehodnih in končnih določbah naložil, da so do 31. 3. 2019 uskladila svoje ustanovitvene akte in pogoje delovanja s pogoji, ki veljajo za podelitev statusa nevladne organizacije v javnem interesu.

V evidenci društev v javnem interesu, ki je sestavni del Centralnega registra društev, se podatki o podelitvi oziroma odvzemu statusa društva v javnem interesu od konca januarja 2019 niso več osveževala, saj je z uveljavitvijo Zakona o nevladnih organizacijah (Uradni list RS, št. 21/18) za vodenje evidence nevladnih organizacij v javnem interesu (ENO) pristojen AJPES, ki je ENO vzpostavil in javno objavil v januarju 2019.

V letu 2019 so upravne enote izvedle volilna opravila za: volitve poslancev iz Republike Slovenije v Evropski parlament 2019, zbiranje podpisov volivcev za podporo pobudi za vložitev predloga Zakona o spremembah in dopolnitvah Zakona o pravilih cestnega prometa, zbiranje podpisov volivcev za podporo pobudi za vložitev predloga Zakona o spremembi Zakona o višini povračil stroškov v zvezi z delom in nekaterih drugih prejemkih ter zbiranje podpisov volivcev za podporo pobudi za vložitev predloga Zakona o spremembah in dopolnitvah Zakona o nalezljivih boleznih.

*4.1.2. Sodelovanje z resornim ministrstvom*

Sodelovanje z Ministrstvom za notranje zadeve je utečeno, dobro in učinkovito.

*4.1.3. Predlogi za boljše delo*

Upravne enote so v letnih poročilih za leto 2019 podale predloge, ki bodo pristojnemu ministrstvu poslani v seznanitev in obravnavo.

**4.2. Infrastruktura**

V poročevalnem obdobju 2019 so imele upravne enote v reševanju 346.981 upravnih zadev (od katerih jih je bilo rešenih 345.797), reševalo pa jih je 182 uslužbencev upravnih enot. Poleg vodenja upravnih postopkov oz. reševanja upravnih zadev, so uslužbenci upravnih enot opravili še 351.217 drugih upravnih nalog.

Primerjava podatkov s preteklim letom izkazuje, da se je število upravnih zadev, ki so jih upravne enote prejele v reševanje leta 2019, povečalo za 8,6 % (skupno število vseh upravnih zadev v reševanju je v poročevalnem obdobju 2019 znašalo 346.981, v letu 2018 pa 319.488). Število opravljenih drugih upravnih nalog se je v letu 2019, v primerjavi z letom 2018, povečalo za 9,8 % (skupno število izvedenih drugih upravnih nalog je v letu 2019 znašalo 351.217, v letu 2018 pa 320.009).

*4.2.1. Vsebinska problematika*

Z novelo Zakona o voznikih, ki je začela veljati 13. 6. 2019, je bila odpravljena krajevna pristojnost za opravljanje kontrolnih zdravstvenih pregledov, odpravljena pa je bila tudi časovna veljavnost zdravniškega spričevala o opravljenem kontrolnem zdravstvenem pregledu, posebni zdravstveni komisiji pa je bila določena obveznost izdaje zdravniškega spričevala z obrazložitvijo.

Z novelo Zakona o prevozih v cestnem prometu, se vozniška kvalifikacija voznika praviloma vpiše v veljavno vozniško dovoljenje, če je bilo le-to izdano v Republiki Sloveniji. V primeru, da voznik nima veljavnega vozniškega dovoljenja, izdanega v Republiki Sloveniji, pa se izda izkaznica o vozniških kvalifikacijah, pri čemer izdajatelj preveri veljavnost tujega vozniškega dovoljenja za kategorije, pri katerih se vpiše koda. Enako se postopa, če oseba sicer ima izdano slovensko vozniško dovoljenje, vendar ob podaljšanju ne izpolnjuje več pogojev za izdajo le-tega. Po novem lahko vlogo za izdajo izkaznice o vozniških kvalifikacijah odda le oseba, ki bo imetnik izkaznice, prevzem izkaznice pa je še vedno možen po pooblaščeni osebi. V prihodnje se bo za izdajo izkaznice o vozniških kvalifikacijah lahko uporabila fotografija v digitalni obliki, ki se hrani v evidenci izdanega drugega uradnega dokumenta. V pripravi je tudi nova elektronska evidenca teh voznikov, ki naj bi bila vzpostavljena do konca leta 2020.

V letu 2019 je zaznan povečan pripad vlog za vpis spremljevalca v evidenco o vozniških dovoljenjih in evidenčni karton vožnje, na obseg dela pa vpliva tudi že bližajoči se t.i. množični iztek veljavnosti prvih plastificiranih vozniških dovoljenj. Rok za zamenjavo je bil sicer podaljšan do 19. 1. 2023, vendar se, tako kot je predhodno zapisano, pripad vlog že povečuje.

Pri voznikih, ki podajo vlogo za zamenjavo tujega vozniškega dovoljenja za slovensko, je še vedno problematično preverjanje običajnega prebivališča ter preverjanje verodostojnosti vozniških dovoljenj izdanih s strani tujih upravnih organov. Slednje, torej preverjanje običajnega prebivališča in preverjanje verodostojnosti tujega vozniškega dovoljenja, postopek zamenjave precej podaljša.

Izdaja mednarodnega vozniškega dovoljenja s strani AMZS od 25. januarja 2019 ni več pogojena s predložitvijo pisnih potrdil, izdanih s strani upravne enote, kajti AMZS ima dovoljen vpogled v evidenco vozniških dovoljenj. Slednje razbremenjuje tako stranke kot upravne enote.

Še vedno se upravne enote soočajo s problematiko pri vnosu zdravniških spričeval v evidenco, saj ugotavljajo, da pooblaščeni izvajalci zdravstvenih pregledov obrazce zdravniških spričeval nemalokrat izpolnjujejo pomanjkljivo (niso vpisane vse kategorije in podkategorije vozil, pri opredelitvi zdravstvene nezmožnosti oz. zmožnosti voznika ni odločeno o vseh kategorijah, za katere ima oseba izdano vozniško dovoljenje, kode omejitev niso pravilne, še vedno prihaja do večkratne izdaje zdravniških spričeval z enako evidenčno številko in datumom izdaje, pri čemer se podatki o zdravstveni zmožnosti voznika razlikujejo).

Vezano na Zakon o dajatvah na motorna vozila, ki določa dajatev za odjavljena vozila (kategorij M1, N1 in L2e (trikolesna vozila)) iz prometa, imajo upravne enote po 1. 4. 2018 kar precej težav. Zakon namreč določa, da lastniki odjavljenih vozil postanejo zavezanci za plačilo dajatve za odjavljeno vozilo eno leto po odjavi, dajatev pa se plačuje vsako leto v obdobju desetih let. Izjeme so v skladu s predpisi o varstvu okolja določene le za primere odjave vozila po razgradnji (s predložitvijo potrdila o uničenju vozila), v primeru kraje vozila (ob predložitvi zapisnika Policije) ter ob predložitvi dokazila, da je bilo vozilo registrirano v drugi državi ali ob predložitvi izvozne carinske deklaracije, s potrditvijo izstopa vozila iz slovenskega carinskega območja.

S 1. 6. 2018 se je na podlagi Zakona o dajatvah za motorna vozila pričela uporabljati sprememba pri obračunu letne dajatve za uporabo vozil v cestnem prometu iz letnega oziroma mesečnega obračuna na dnevni obračun. Pri postopkih odjave vozila s spremembo lastništva motornega vozila, ter zatem registracije istega vozila na novega lastnika (primer poplačilo leasinga, dedovanje, sprememba zavarovalne police) se upravne enote soočajo z nezadovoljstvom strank. Ob odjavi vozila je namreč potrebno izvesti vračilo sorazmernega deleža letne dajatve na transakcijski račun stranke in nato pri ponovni registraciji plačilo sorazmernega deleža letne dajatve. Izveden postopek za stranko ni ugoden, saj ni možno izvesti postopka, ki bi izračunal razliko med vračilom in plačilom letne dajatve tako, da bi stranka plačala le razliko, ki jo je dolžna plačati pri ponovni registraciji istega vozila. Dejstvo je, da traja postopek vračila denarja približno štirinajst dni, medtem ko mora stranka plačati celoten znesek letne dajatve takoj ob registraciji vozila.

S sprejemom novele Pravilnika o izvajanju Zakona o davku na dodano vrednost v letu 2019, so se upravne enote srečale s spremenjenim načinom dela in težavami pri registraciji vozil iz tujine, ko davčni zavezanec iz Slovenije kupi vozilo v drugi državi članici od drugega davčnega zavezanca, pri čemer je vozilo v osnovi namenjeno nadaljnji prodaji in ni zavedeno v osnovnih sredstvih podjetja, vendar ga ta zavezanec registrira na svoje ime, da pridobi prometno dovoljenje.

Družinski zakonik, ki se je pričel uporabljati 15. 4. 2019, s svojo vsebino posega oz. regulira tudi področje infrastrukture oz. prometa. Regulacija se nanaša na prodajo motornega kolesa ali vozila mladoletne osebe. Starši mladoletne osebe smejo odsvojiti ali obremeniti stvari iz njegovega premoženja samo zaradi preživljanja, vzgoje in izobraževanja ali če to zahteva kakšna druga mladoletnikova korist. V primeru obstoja nevarnosti, da starši z odsvojitvijo ali obremenitvijo stvari iz premoženja mladoletni osebi ogrožajo njegove premoženjske koristi, mora sodišče izreči ukrepe, ki jih za varstvo premoženjskih koristi mladoletnega otroka določa Družinski zakonik. Navedeno pomeni, da soglasje pristojnega centra za socialno delo ob prodaji oz. odtujitvi bodisi motornega kolesa, bodisi vozila mladoletne osebe, starši ne potrebujejo več. Soglasje centra za socialno delo je potrebno le še v primerih, ko so starševske pravice omejene s sodno odločbo in v primerih, ko je mladoletni osebi s sodno odločbo določen skrbnik.

Z zadnjo novelo Zakona o motornih vozilih podjetjem, ki se ukvarjajo s prodajo vozil, k vlogi za izdajo trajnih preskusnih tablic ni več potrebno priložiti uporabnega dovoljenja za poslovne prostore. Upravne enote ugotavljajo, da se je kljub obveznemu plačilu letne dajatve, število imetnikov v primerjavi s preteklim letom ponovno povečalo. Nadalje je bilo v sodelovanju s policijo in inšpekcijo ugotovljeno, da imetniki vozil s trajnimi preskusnimi tablicami nemalokrat uporabljajo le-te za lastne prevoze.

Problem, na katerega upravne enote opozarjajo že od uvedbe spletnega podaljšanja prometnega dovoljenja, je anonimna vloga, ki prispe v elektronski predal upravne enote. Podatki o vložniku in registrski oznaki vozila niso razvidni. Upravna enota mora vložnika pred evidentiranjem zadeve ugotoviti iz prilog, finančna služba upravne enote pa iz svojih evidenc ugotoviti, kdo je plačnik taks za opravljeno storitev podaljšanja registracije vozila. Zaradi neažurnosti vnosov na strani zavarovalnic sicer že plačanih zavarovanj, se v praksi dogaja, da mora upravna enota pred rešitvijo zadeve kontaktirati tudi s stranko, da prinese ali pošlje veljavno zavarovalno polico, sicer spletnega podaljšanja prometnega dovoljenja ni možno opraviti. Problem, s katerim se upravne enote soočajo ob tem je tudi neustrezna povezljivost registra vozil (MRVL) z registrom stalnega prebivališča, saj se v primeru, da ima stranka prijavljeno stalno in začasno prebivališče, izhodni dokument kreira po stalnem prebivališču, ne glede na to, na katerem naslovu ima stranka izbran naslov za vročanje.

Z zadnjo novelo Zakona o voznikih se pristojnost upravnih enot na prekrškovnem področju širi. Upravne enote so postale pristojne za vodenje posameznih prekrškovnih postopkov s področja voznikov, in sicer v primerih, ko imetniki vozniškega dovoljenja le-tega ne zamenjajo v roku trideset dni od nastanka spremembe osebnega imena ali prebivališča in ko imetnik vozniškega dovoljenja poda lažno izjavo o izgubi, pogrešitvi ali kraji vozniškega dovoljenja.

*4.2.2. Sodelovanje z resornim ministrstvom*

Sodelovanje z Ministrstvom za infrastrukturo je dobro.

*4.2.3. Predlogi za boljše delo*

Upravne enote so v letnih poročilih za leto 2019 podale predloge, ki bodo pristojnemu ministrstvu poslani v seznanitev in obravnavo.

**4.3. Okolje in prostor**

V letu 2019 so imele upravne enote v reševanju 41.484 upravnih zadev, od katerih je bilo do konca leta rešenih 33.223. Poleg vodenja upravnih postopkov oz. reševanja upravnih zadev, so javni uslužbenci opravili še 44.515 drugih upravnih nalog.

Primerjava podatkov s preteklim letom izkazuje, da se število upravnih zadev v reševanju v letu 2019, glede na leto 2018 (v reševanju so UE imele 37.785 zadev), povečalo za 9,78%. Skupno število vseh drugih upravnih nalog je v letu 2019 znašalo 44.515, v letu 2018 pa 36.526. Glede na število opravljenih drugih upravnih nalog v letu 2018, se je v letu 2019 število drugih upravnih nalog povečalo za 21,87 %.

*4.3.1. Vsebinska problematika*

Vsaka posamezna upravna enota v letnih poročilih o delu poda pripombe oziroma posreduje podrobne opise vsebinske problematike. Iz zapisov, ki se nanašajo na področje okolja in prostora je razvidno, da se uslužbenci upravnih enot pri svojem delu soočajo s problemi in težavami, na katere so že večkrat opozorili. Posamezni problemi oz. posamezne težave so bile z novo gradbeno in prostorsko zakonodajo sicer odpravljene, na določenih področjih pa nerazrešene težave še vedno ostajajo. Je pa, kot izhaja iz informacij upravnih enot, marsikatero novo težavo, s katero se pri vodenju postopkov s področja okolja in prostora soočajo uslužbenci, povzročila nova gradbena zakonodaja.

Kot najbolj pereč problem uslužbenci upravnih enot ponovno, tako kot v preteklih letih, izpostavljajo:

* nepopolne vloge za izdajo gradbenega dovoljenja, oz. natančneje, izpostavlja se problem nepopolne in pomanjkljive projektne dokumentacije,
* pri odločanju o zahtevah za izdajo gradbenega dovoljenja se uslužbenci upravnih enot še vedno soočajo s težavam, ki se nanašajo na prostorske akte lokalnih skupnosti. Le ti so nemalokrat zastareli, nejasni, preobsežni, nepregledni in nedorečeni, kar v praksi povzroča težave tako upravnim enotam kot tudi projektantom,
* v postopkih izdaje gradbenih dovoljenj je še vedno aktualna problematika vezana na neurejeno lastništvo kategoriziranih javnih cest, ki potekajo po zemljiščih v zasebni lasti,
* nejasnosti pri izdaji pred-odločb;
* neurejena evidenca oziroma Register upravnikov večstanovanjskih objektov.

Pri vodenju upravnih postopkov s področja okolja in prostora uslužbencem upravnih enot probleme oz. težave predstavlja neusklajenost kar precejšnjega števila prostorskih aktov lokalnih skupnosti z vsebino nove Uredbe o razvrščanju objektov. Nadalje se izpostavlja oz. opozarja na zaznano nezadovoljstvo strank, ki morajo po novi gradbeni zakonodaji pridobiti uporabno dovoljenje tudi za vse vrste manj zahtevnih objektov (predvsem se izpostavlja enostanovanjske stavbe).

Po pričetku uporabe nove gradbene zakonodaje, predvsem iz razloga vsebine 93. člena Gradbenega zakona (v nadaljevanju: GZ), se je na upravnih enotah izrazito povečalo število zahtev strank za vpogled v starejše zbirke dokumentarnega gradiva oz. prošenj za pridobitev kopij upravnih aktov vezanih na določen zgrajeni objekt. Uslužbenci upravnih enot so imeli in imajo z navedenim vlogami strank precej težav. Iskanje želenih dokumentov, informacij, podatkov vezavnih na določen objekt je zaradi časovne oddaljenosti nemalokrat oteženo in zelo zamudno.

Zaznano je povečanje števila vlog za izdajo dovoljenj na podlagi 118. člena GZ (domneva izdanega gradbenega in uporabnega dovoljenja po ZGO-1). Ker se postopek izdaje omenjenega dovoljenja z novo gradbeno zakonodajo ni spremenil, je le ta še vedno dolgotrajen in zelo zahteven. Na porast števila omenjenega upravnega postopa oz. vlog za izdajo dovoljenj na podlagi 118. člena GZ, vpliva tudi vsebina 93. člena GZ.

GZ je uvedel obveznost prijave začetka gradnje, ki jo, do dokončne vzpostavitve prostorskega informacijskega sistema (v nadaljevanju: PIS), investitorji vlagajo oz. posredujejo neposredno pristojnim upravnim enotam. Težava, na katero uslužbenci upravnih enot, vezano na prijavo začetka gradnje opozarjajo, se nanaša na ugotovitev, da investitorji nemalokrat posredujejo prijave, ki so nepopolne.

Izpostavljene v poročilih o delu upravnih enot so bile težave vezane na izvajanje Uredbe o posegih v okolje, za katero je treba izvesti presojo vplivov na okolje. Gre za problematiko glede izvajanja določb četrtega odstavka 2. člena in četrtega odstavka 3. člena navedene uredbe. Opozarja se na različno razumevanje oz. tolmačenje izpostavljenih določb s strani različnih deležnikov, med njimi tudi organov državne uprave.

S pravilnikom, ki podrobneje ureja projektno dokumentacijo (Pravilnik o podrobnejši vsebini dokumentacije in obrazcih, povezanih z graditvijo objektov) se je dokumentacija za pridobitev gradbenega dovoljenja skrčila. Veliko število pripomb s strani upravnih enot se, vezano na navedeni pravilnik, nanaša na obrazec vloge za izdajo gradbenega dovoljenja za nezahtevni objekt, katerega vsebina naj bi strankam povzročala precejšne težave.

Uslužbenci posameznih obmejnih upravnih enot vodijo tudi upravne postopke oz. odločajo o pravici do odškodnin zaradi otežene rabe zemljišča, ki je posledica izvajanja določenih ukrepov (s strani pristojnih organov državne uprave) varovanja državne meje. V letu 2019 so se v skladu z določbami ZNDM-2 pričeli postopki sporazumevanja za ustanovitev služnosti v javno korist. Postopke sicer vodi MNZ, ki je v skladu z zakonodajo na krajevno pristojnih upravnih enotah pričela postopke za ustanovitev začasne služnosti v javno korist.

*4.3.2. Sodelovanje z resornim ministrstvom*

Upravne enote ocenjujejo, da je sodelovanje z ministrstvom potekalo usklajeno in konstruktivno.

Uslužbenci upravnih enot predlagajo, da se nadaljuje s prakso organizacije regijskih delovnih srečanj, saj se je takšna praksa izkazala kot pozitivna.

*4.3.3. Predlogi za boljše delo*

Upravne enote so v svojih letnih poročilih za leto 2019 podale predloge za boljše delo, ki bodo pristojnemu ministrstvu posredovani v seznanitev in obravnavno.

**4.4. Kmetijstvo, gozdarstvo in prehrana**

V poročevalnem obdobju v letu 2019 so imele upravne enote v reševanju 34.679 upravnih zadev, od katerih je bilo rešeno 32.288, reševalo pa jih je 189 uslužbencev upravnih enot. Poleg vodenja upravnih postopkov oziroma reševanja upravnih zadev, so uslužbenci upravnih enot opravili še 151.681 drugih upravnih nalog.

Primerjava podatkov z letom 2018 kaže, da se je število upravnih zadev v letu 2019 povečalo za 233 zadev oziroma za 0,7 % (skupno število vseh upravnih zadev v reševanju je v poročevalnem obdobju znašalo 34.679, v letu 2018 pa 34.446). Število opravljenih drugih upravnih nalog se je v letu 2019, v primerjavi z letom 2018, povečalo za 10.372 oziroma za 7,3 % (skupno število vseh drugih upravnih nalog je v letu 2019 znašalo 151.681, v letu 2018 pa 141.309).

Med upravnimi postopki, ki so jih s področja dela Ministrstva za kmetijstvo, gozdarstvo in prehrano (v nadaljevanju: MKGP) v letu 2019 vodili uslužbenci upravnih enot, so prevladovali:

* postopki odobritve pravnih poslov pri prometu s kmetijskimi zemljišči, gozdovi ali kmetijami po Zakonu o kmetijskih zemljiščih (v nadaljevanju: ZKZ) in postopki, da predmetne odobritve niso potrebne;
* postopki odločanja o izpolnjevanju statusa kmeta po ZKZ;
* postopi preverjanja statusa zaščitenih kmetij po Zakonu o dedovanju kmetijskih gospodarstev (v nadaljevanju: ZDKG);
* postopki izdaje dovoljenj za opravljanje dopolnilnih dejavnosti po Zakonu o kmetijstvu (v nadaljevanju: ZKme-1) in Uredbi o dopolnilnih dejavnostih na kmetiji.

Glede na obseg opravljenih drugih upravnih nalog v letu 2019 izstopajo naslednje naloge:

* usklajevanje in vrisovanje Grafičnih enot rabe kmetijskih gospodarstev (v nadaljevanju: GERK);
* izdajanje potrdil iz različnih uradnih evidenc;
* vpis podatkov v Register kmetijskih gospodarstev (v nadaljevanju: RKG);
* postopki, ki so vezani na vodenje Registra pridelovalcev grozdja in vina (v nadaljevanju: RPGV);
* vlaganje elektronskih zemljiškoknjižnih predlogov.

*4.4.1 Vsebinska problematika*

Nov normativni akt oziroma predpis, ki je bil sprejet v letu 2019 in je posegel v delokrog upravnih enot, je Pravilnik o spremembah in dopolnitvah Pravilnika o registru kmetijskih gospodarstev (Uradni list RS, št. 35/19; sprejet na podlagi ZKme-1). Pravilnik določa, da po seznanitvi komasacijskih udeležencev z dodeljenimi zemljišči v naravi, upravna enota nosilcem po uradni dolžnosti izbriše GERK in bloke na območju komasacije iz RKG ter pozove komasacijske udeležence k vpisu novih GERK. Pravilnik velja od 1. 6. 2019.

Vezano na postopke ugotavljanja pogojev za pridobitev statusa kmeta po ZKZ so upravne enote opozorile na problematičnost zakonskega določila, da se pri preverjanju pogojev ne upošteva dohodka iz gozdarske dejavnosti. Posledično kmetje iz hribovskih kmetij zaradi neupoštevanje dohodka iz gozdarske dejavnosti, nemalokrat ne dosegajo višine dohodka iz 24. člena ZKZ, ki je pogoj za pridobitev statusa kmeta.

Pri ugotavljanju statusa kmeta je za delo upravnih enot problematična nedorečenost ugotavljanja in dokazovanja višine dohodka iz naslova vrednosti kmetijskih pridelkov na kmetiji v preteklem letu (zlasti pri malih kmetih) ter način ugotavljanja resničnosti izjave stranke, da bo iz kmetijske dejavnosti pridobivala pomemben del dohodka.

Bistveno povečan obseg del vezan na usklajevanje GERK je bil prisoten na tistih upravnih enotah, kjer so bili v letu 2018 narejeni novi »orto foto« (letalski) posnetki terena.

Nekatere upravne enote so skladno z usmeritvami MKGP ter revizijskimi ugotovitvami Agencije Republike Slovenije za kmetijske trge in razvoj podeželja izvedle vodstvene kontrole nad delom uslužbencev upravnih enot v RKG. Večjih nepravilnosti ni bilo ugotovljenih.

Na področju dopolnilnih dejavnosti je, tako kot prejšnja leta, zaznan povečan obseg dela v sredini koledarskega leta, Nosilci morajo namreč do 30. 6. vsako leto, po četrtem odstavku 101. člena ZKme-1, poročati o doseženem letnem dohodku iz dopolnilne dejavnosti za preteklo leto. Upravne enote (gre za 30 upravnih enot), ki vodijo RPGV, so vanj, tako kot v preteklih letih, vpisovale podatke iz 7. člena Pravilnika o RPGV (Uradni list RS, št. 16/07, 62/09 in 4/16): vpis spremembe pri vpisanih subjektih ter izbris tistih subjektov, ki so prenehali s pridelavo grozdja, mošta, vina in drugih proizvodov. Povečan obseg vpisovanja v RPGV se je pojavil, ker so bila zaradi preverjanja podatkov pri vinogradih v RKG ugotovljena odstopanja med neto in bruto prijavljenimi površinami.

Na podlagi šestega odstavka 15. člena Zakona o ureditvi določenih vprašanj zaradi končne razsodbe arbitražnega sodišča na podlagi Arbitražnega sporazuma med Vlado Republike Slovenije in Vlado Republike Hrvaške (ZUVRAS, Uradni list RS, št. 69/17 in 59/19) so posamezne upravne enote ministrstvu, pristojnemu za ribištvo, v pristojno reševanje odstopale vloge ribičev za prejem nadomestila zaradi oviranega gospodarskega ribolova.

Upravne enote izpostavljajo:

* da še vedno ni vzpostavljen Register agrarnih skupnosti, ki je predviden v 15. členu Zakona o agrarnih skupnostih (Zagrs, Uradni list RS, št. 74/15);
* da še vedno ni vzpostavljen Register pašnih skupnosti v elektronski obliki;
* da še vedno ni sprejet s strani MKGP napovedan predpis o podrobnejši vsebini Registra zaščitenih kmetij.

*4.4.2. Komasacije*

|  |  |  |  |  |
| --- | --- | --- | --- | --- |
| UPRAVNA ENOTA | Število odločb udeležencem komasacije za upravno zadevo ali vse zadeve pod MKGP UE0012 - Komasacija | Število odločb udeležencem komasacije za upravno zadevo ali vse zadeve pod MKGP UE0016 - Nova razdelitev zemljišč v komasacijskem postopku | Število rešenih pritožb udeležencev v komasacijskem postopku na odločbe pod MKGP UE0012 na prvi stopnji | Število rešenih pritožb udeležencev v komasacijskem postopku na odločbe pod MKGP UE0016 na prvi stopnji |
| Ajdovščina |   | 4 |   |   |
| Brežice |   |   |   |   |
| Celje |   |   |   |   |
| Cerknica |   |   |   |   |
| Črnomelj |   |   |   |   |
| Domžale |   |   |   |   |
| Dravograd |   |   |   |   |
| Gornja Radgona |   |   |   |   |
| Grosuplje  |   |   |   |   |
| Hrastnik |   |   |   |   |
| Idrija |   |   |   |   |
| Ilirska Bistrica |   |   |   |   |
| Izola |   |   |   |   |
| Jesenice |   |   |   |   |
| Kamnik |   |   |   |   |
| Kočevje |   |   |   |   |
| Koper |   |   |   |   |
| Kranj |   |   |   |   |
| Krško |   |   |   |   |
| Laško |   |   |   |   |
| Lenart |   |   |   |   |
| Lendava | 553 |   | 10 |   |
| Litija |   |   |   |   |
| Ljubljana |   | 1 | 2 |   |
| Ljutomer |   |   |   |   |
| Logatec |   |   |   |   |
| Maribor |   |   |   |   |
| Metlika |   |   |   |   |
| Mozirje |   |   |   |   |
| Murska Sobota | 237 | 139 | 3 |   |
| Nova Gorica | 7 |   |   |   |
| Novo mesto |   |   |   |   |
| Ormož |   | 85 |   | 4 |
| Pesnica |   |   |   |   |
| Piran |   |   |   |   |
| Postojna |   |   |   |   |
| Ptuj |   | 205 |   | 11 |
| Radlje  |   |   |   |   |
| Radovljica |   |   |   |   |
| Ravne  |   |   |   |   |
| Ribnica |   |   |   |   |
| Ruše |   |   |   |   |
| Sevnica |   |   |   |   |
| Sežana |   |   |   |   |
| Slovenj Gradec |   |   |   |   |
| Slovenska Bistrica |   |   |   |   |
| Slovenske Konjice |   |   |   |   |
| Šentjur pri Celju |   |   |   |   |
| Škofja Loka |   |   |   |   |
| Šmarje pri Jelšah | 35 |   |   |   |
| Tolmin |   |   |   |   |
| Trbovlje |   |   |   |   |
| Trebnje |   |   |   |   |
| Tržič |   |   |   |   |
| Velenje |   |   |   |   |
| Vrhnika |   |   |   |   |
| Zagorje  |   |   |   |   |
| Žalec |   |   |   |   |
| SKUPAJ: 8 UE | 832 | 434 | 15 | 15 |

*4.4.3. Sodelovanje z resornim ministrstvom*

Upravne enote ocenjujejo sodelovanje z MKGP kot dobro, posebej s Službo za RKG in njenim klicnim centrom ter s Službo za RPGV.

*4.4.4. Predlogi za boljše delo*

Uslužbenci upravnih enot so v letnih vsebinskih poročilih o delu za leto 2019 podali vrsto predlogov, ki bodo pristojnemu ministrstvu posredovani v seznanitev ter obravnavo.

**4.5. Denacionalizacija**

Ob koncu poročevalnega obdobja, torej na dan 31. 12. 2019, sta bili na upravnih enotah skupno še 102 nepravnomočni zadevi, od tega 94 po Zakonu o denacionalizaciji (v nadaljevanju: ZDEN) in 8 po Zakonu o ponovni vzpostavitvi agrarnih skupnosti ter vrnitvi njihovega premoženja in pravic (v nadaljevanju: ZPVAS).

Po ZDEN je bilo na upravnih enotah ob koncu leta 2019 v dejanskem reševanju 74 zadev, po ZPVAS pa 6 zadev.

V obdobju od 31. 12. 2018 do 31. 12. 2019 se je število vseh nepravnomočnih zadev po ZDEN zmanjšalo za 13 (od 107 na 94).

Na gibanje števila nepravnomočnih zadev je v letu 2019 še vedno vplivala spremenjena sodna praksa glede drugega odstavka 10. člena ZDEN, vezana na Finančno in izravnalno pogodbo med Zvezno republiko Nemčijo in Republiko Avstrijo iz leta 1961. Gre za odločbo Ustavnega sodišča Republike Slovenije, številka 281/15 z dne 5. 10. 2017 (Uradni list RS, št. 59/17), zaradi katere so se na upravnih enotah reaktivirale določene že pravnomočno zaključene zadeve. Na dan 31. 12. 2019 je bilo zabeleženih skupno 28 reaktiviranih zadev po ZDEN.

Vlada Republike Slovenije je s sklepom z dne 9. 1. 2014, v okviru pospešitve postopkov po ZDEN in ZPVAS, pozvala takratno Ministrstvo za infrastrukturo in prostor, takratno Ministrstvo za kmetijstvo in okolje ter Ministrstvo za gospodarski razvoj in tehnologijo k meritornemu odločanju o pritožbah zoper odločitve upravnih enot, seveda v skladu z Zakonom o splošnem upravnem postopku. Iz informacij, ki jih je Ministrstvo za javno upravo pridobilo neposredno od posameznih ministrstev, je razvidno, da so v letu 2019 Ministrstvo za kmetijstvo, gozdarstvo in prehrano (v nadaljevanju: MKGP), Ministrstvo za okolje in prostor (v nadaljevanju: MOP) ter Ministrstvo za gospodarski razvoj in tehnologijo (v nadaljevanju: MGRT) v pritožbenih postopkih zoper upravne odločitve upravnih enot izdala skupno 59 (devetinpetdeset) konkretnih upravnih aktov, od tega MKGP 28 (osemindvajset), MOP 19 (devetnajst) in MGRT 12 (dvanajst) zadev.

Meritorno je v posameznih pritožbenih postopih odločalo zgolj MOP (v 11 primerih).

Skupno so ministrstva upravnim enotam v letu 2019 v ponovno odločanje vrnila zadeve v štirinajstih (14) primerih, od tega MKGP v štirih primerih (4), MOP v petih (5), MGRT pa prav tako v 5 (petih) primerih.

### 4.6. Delo, družina in socialne zadeve

Upravne enote so iz delovnega področja Ministrstva za delo, družino, socialne zadeve in enake možnosti (v nadaljevanju: MDDSZEM) v letu 2019 vodile upravne postopke vezane na Zakon o vojnih veteranih, Zakon o vojnih invalidih, Zakon o žrtvah vojnega nasilja, Zakon o izenačevanju možnosti invalidov ter Zakon o preprečevanju dela in zaposlovanja na črno. Na podlagi navedenih zakonov upravne enote odločajo o veteranskem dodatku, dopolnilnem zdravstvenem zavarovanju vojnega veterana, izdajajo odločbe o invalidskem in družinskem dodatku vojnih invalidov in njihovih družinskih članov, o oskrbnini ter o dodatku za pomoč in postrežbo vojnih veteranov, o uveljavljanju pravic invalidov z dolgotrajnimi telesnimi, duševnimi in senzoričnimi okvarami ter motnjami v duševnem razvoju (o sofinanciranju tehničnih pripomočkov, opravici do prilagoditve vozila ter o pravici do psa pomočnika).

Poslovanje upravnih enot s področja vojne zakonodaje, poleg v predhodnem odstavku navedenih nalog, zajema oz. vključuje tudi tako imenovane druge upravne naloge in postopke, ki prav tako predstavljajo velik obseg opravljenega dela iz obravnavanega področja. Le-te se nanašajo predvsem na:

* izplačila in poračune rednih mesečnih in enkratnih prejemkov upravičencem;
* postopke valorizacij prejemkov in uskladitev le-teh;
* urejanje zdravstvenega zavarovanja;
* prevedbe;
* pridobivanje podatkov iz uradnih evidenc po 139. členu ZUP;
* izdajo potrdil iz uradnih evidenc po 179. členu ZUP;
* izterjave preveč plačanih zneskov.

V področje dela, ki je iz delovnega področja MDDSZEM dano v pristojnost upravnih enot, poleg zgoraj navedenih nalog, sodijo tudi naloge vezane na:

 obnovo in vzdrževanjem vojaških grobov in grobišč;

* opravljanje osebnega dopolnilnega dela;
* hrambo statutov sindikatov, vodenje evidenc statutov sindikatov;
* postopke sklepanja zakonskih zvez;
* hrambo delovnih knjižic;
* postopki vezane na registracijo mladinskih svetov.

Upravne enote so imele na področju dela, družine, socialnih zadev in enakih možnosti v letu 2019 v reševanju 32.575 upravnih zadev, to je za 4% manj zadev kot v letu 2018, ko je bilo v reševanju 33.840 zadev. Zmanjšanje je predvsem posledica upada zadev vezanih na zdravstveno varstvo vojnih veteranov. Število opravljenih drugih upravnih nalog se je v letu 2019, v primerjavi z letom 2018, povečalo za 23,34 % (skupno število vseh opravljenih drugih upravnih nalog je v letu 2018 znašalo 9.095, v letu 2019 pa 11.218).

*4.6.1. Vsebinska problematika*

Upravne enote po uradni dolžnosti v skladu s tako imenovano vojno zakonodajo vsako leto opravijo prevedbe pravic. Stanje na področju postopkov vezanih na izdajo prevedbenih odločb in nabor težav ter problemov (problemi glede pridobivanja podatkov o dohodkih strank preko e-davkov), ki jih upravne enote izpostavljajo oziroma nanje opozarjajo, je že vrsto let enako. Podatke o višini dohodkov, ki jih prejemajo upravičenci, lahko upravne enote pridobijo šele po odmeri dohodnine za tekoče leto in sicer za upravičence, ki prejemajo samo en dohodek v mesecu aprilu, za vse ostale pa v mesecu maju. Posledice tako poznih obračunov (prevedb) nemalokrat vodijo v preplačila, ki jih morajo upravičenci vračati. Predlog rešitve, ki ga upravne enote pristojnemu ministrstvu posredujejo že vrsto let zapored (zamik obračunskega obdobja), se žal ne upošteva.

Podatki pridobljeni preko e-sistema še vedno niso prilagojeni tako, da bi jih uslužbenci upravnih enot, ki vodijo postopke s področja vojne zakonodaje, lahko neposredno uporabili brez dvoma ali so zneski pravilni (bruto – neto znesek, navedena je skupna akontacija davka za več dohodkov hkrati, iz podatka o višini katastrskega dohodka ni razvidno ali ima stranka dohodek iz kmetijske dejavnosti ali ne, v izpisih niso razvidni osebni podatki zavezanca - ime in priimek, EMŠO, ampak samo davčna številka...). Še vedno ni urejenega dostopa do podatkov o neobdavčenih prejemkih (štipendije, dividende, socialne pomoči…), obmejne upravne enote pa se še vedno srečujejo s težavo vezano na pridobivanje podatkov o dohodkih iz tujine.

Pri osebnem dopolnilnem delu novosti v letu 2019 ni bilo. Upravne enote v poročilih pišejo, da je bilo v letu 2019 manj težav zaradi podvojenih vrednotnic, čeprav sistem še vedno nima vgrajenih kontrol, ki bi preprečevale napake pri vnosu ID številke iz računa ali 2x vnos istih podatkov. Podan predlog s strani nemajhnega števila strank, da se veljavnost vrednotnice podaljša (da velja več kot mesec dni), oziroma da je možna izdaja vrednotnic za več kot dva meseca, upravne enote pristojnemu ministrstvu posredujejo v razmislek in obravnavo.

Številovlog s področjahrambe statuta sindikata in izbrisa sindikatapo določbah Zakona o reprezentativnosti sindikatov, je že nekaj let relativno majhno. Problemov in težav pri delu na predmetnem področju upravne enote ne izpostavljajo razen tega, da se evidenca še vedno vodi ročno, da je zakonodaja zastarela, da so postopkovna določila ohlapna in da so v evidenci sindikati, ki ne delujejo več.

V letu 2019 je bilo sklenjenih skupaj 6.709 zakonskih zvez, partnerskih zvez in ponovitev sklenitev zakonskih zvez, kar je slabih 7% manj kot leta 2018. Podrobnejša analiza, vezana na obravnavane postopke, je objavljena na spletni strani Ministrstva za javno upravo.

Na področju izvajanja Zakona o izenačevanju možnosti invalidov v letu 2019 upravne enote ne poročajo o večjih težavah.

*4.6.2. Sodelovanje z resornim ministrstvom*

Sodelovanje z resornim ministrstvom je bilo v letu 2019 dobro. Pristojno ministrstvo upravnim enotam sprotno posreduje okrožnice in usmeritve, navodila za izvajanje dopolnjenih, spremenjenih ali na novo sprejetih normativnih aktov. Večina upravnih enot se poslužuje odgovorov na postavljene dileme v LN zbirki »Izmenjave izkušenj«. Uslužbenci upravnih enot si želijo tematska usposabljanja v obliki delavnic, predvsem z vidika poenotenja postopkov .

V letu 2019 upravne enote sodelovanje s Comlandom ocenjujejo kot zadovoljivo. Spremenjen način komunikacije, ki je v veljavi že kakšno leto, uslužbencem upravnih enot ni všeč, saj sprememba povzroča podaljševanje odzivnih časov.

*4.6.3. Predlogi za boljše delo*

V letnih poročilih za leto 2019 so bili s strani upravnih enot podani številni predlogi, ki bodo posredovani v obravnavo pristojnemu resornemu ministrstvu.

**5. SISTEMI KAKOVOSTI V UPRAVNI ENOTI**

Upravne enote se zavedajo pomena kakovosti svojega poslovanja, zato nadaljujejo z aktivnostmi po modelu CAF. Ponovno samooceno je v letu 2019 izvedlo 17 upravnih enot. Ostale upravne enote so izvajale akcijske načrte ukrepov, ki so jih sprejele na podlagi predhodnih samoocenitev ter spremljale rezultate realizacije akcijskih načrtov.

Na podlagi izkušenj dveh pilotnih projektov CAF EPI je bil v organizaciji Ministrstva za javno upravo v letu 2019 izveden prvi redni postopek za zagotovitev zunanje povratne informacije CAF EPI. Za sodelovanje v projektu se je prijavilo 5 upravnih enot. Na podlagi pisne dokumentacije, ki so jo pripravile prijaviteljice, je ocenjevanje potekalo po enaki metodi kot v pilotnih projektih. Postopek je bil zaključen 26. 9. 2019 s srečanjem vseh sodelujočih v postopku s predstavitvijo rezultatov ocenjevanja CAF EPI 2019.

Minister za javno upravo je upravnim enotam, ki so v letu 2019 izvedle ponovno samoocenitev, podelil priznanje uporabnik CAF, sodelujočim v projektu zagotovitve zunanje povratne informacije CAF EPI pa priznanje uspešen uporabnik CAF.

**5.1. Anketa o ugotavljanju zadovoljstva strank s storitvami upravne enote**

**5.2. Anketa o ugotavljanju zadovoljstva zaposlenih**

V letu 2019 se anketi nista izvajali, zadovoljstvo strank s storitvami upravnih enot in zaposlenih v upravnih enotah se bo ponovno ugotavljalo v letu 2020.

**6. NADZOR**

Upravne enote so tekom celega leta izvajale notranje oblike nadzora. Redno se je izvajal predvsem nadzor vodenja upravnih postopkov, evidentiranja in signiranja vhodnih dokumentov, pridobivanja podatkov iz uradnih evidenc, blagajniškega poslovanja, sistema evidentiranja in upravljanja terjatev, storno računov in zalog zaračunljivih tiskovin.

V letu 2019 s strani nadzornih organov v 28 upravnih enotah ni bilo izvedenega nobenega nadzora nad njihovim delom, v ostalih so bili izvedeni naslednji nadzori:

* Ministrstvo za notranje zadeve, Direktorat za upravne notranje zadeve, migracije in naturalizacijo je opravil 10 strokovnih nadzorov nad izvajanjem predpisov in vodenjem postopkov na področju upravnih zadev javnih zbiranj, javnih prireditev, društev, državljanstva, prijave prebivališča in upravnih zadev tujcev,
* Ministrstvo za javno upravo, Inšpektorat za javni sektor je opravil 16 nadzorov nad izvajanjem določb splošnega upravnega postopka, uredbe o upravnem poslovanju in materialnih predpisov, ki se nanašajo na procesne določbe vodenja upravnih postopkov in nadzorov v konkretnih upravnih zadevah dovoljenja za prvo prebivanje, ugotavljanje prebivališča, sprejem v državljanstvo, ugotavljanja dejanskega stalnega prebivališča ter na področju okolja in prostora,
* Zavod za pokojninsko in invalidsko zavarovanje Slovenije je opravil 3 revizije prijav podatkov po obdobjih zavarovanja in osnovah v določenih letih za posamezne javne uslužbence,
* Ministrstvo za kmetijstvo, gozdarstvo in prehrano, Direktorat za kmetijstvo je opravilo 4 nadzore na področju vodenja registra kmetijskih gospodarstev,
* Ministrstvo za kmetijstvo, gozdarstvo in prehrano, Inšpektorat Republike Slovenije za kmetijstvo, gozdarstvo, lovstvo in ribištvo je opravil 2 nadzora na področju prometa s kmetijskimi zemljišči,
* Ministrstvo za obrambo, Inšpektorat Republike Slovenije za varstvo pred naravnimi in drugimi nesrečami je izvedel 3 nadzore s področja varstva pred požarom in evakuacije,
* Ministrstvo za delo, družino, socialne zadeve in enake možnosti, Inšpektorat Republike za delo je opravil 3 nadzore na področju delovnih razmerij in dostojanstva zaposlenih.

 Posamezne nadzore so izvedli še:

* Ministrstvo za notranje zadeve, Inšpektorat Republike Slovenije za notranje zadeve nad varovanjem objektov, zaposlenih in strank,
* Računsko sodišče Republike Slovenije nad izplačili konkretnemu javnemu uslužbencu v okviru revizije predloga zaključnega računa za leto 2018 in pravilnosti izvršitve državnega proračuna za leto 2018,
* Informacijski pooblaščenec nad izvajanjem Uredbe o varstvu posameznikov pri obdelavi osebnih podatkov in o prostem pretoku takih podatkov,
* Zgodovinski arhiv nad materialnim varstvom tekoče in stalne zbirke dokumentarnega gradiva.

Upravne enote so nadzornim organom posredovale tudi vse zahtevane podatke in dokumente v posameznih zadevah. Z ugotovitvami izvedenih nadzorov in predlaganimi ukrepi so bili seznanjeni vsi zaposleni. V postavljenih rokih so upravne enote nepravilnosti odpravile in o tem poročale nadzornim organom.

Ministrstvo za javno upravo, Služba za notranjo revizijo je izvedla notranje revizijski pregled obstoja in delovanja notranjih kontrol ter pravilnost pri izvajanju finančnega poslovanja vseh 12 skupnih finančnih služb v upravnih enotah. Revidiranci so bile vse upravne enote s poudarkom na upravnih enotah, kjer so locirane skupne finančne službe. Namen revizijskega pregleda je bil pridobiti ustrezne in zadostne dokaze za zagotovilo, da je bil cilj reorganizacije finančnih služb upravnih enot v smislu ustanovitve dvanajstih skupnih finančnih služb, preko katerih se izvaja finančno poslovanje vseh upravnih enot dosežen ter da se iz naslova izvedene reorganizacije lahko opredeli pozitivna dodana vrednost.

**SKLEP**

V letu 2019 so upravne enote reševanje upravnih postopkov, izvajanje drugih upravnih nalog in vodenje prekrškovnih postopkov izvajale strokovno in učinkovito z dobrim odnosom do uporabnikov storitev. Število upravnih zadev se je povečalo, vendar je bilo kljub temu v zakonitem roku rešenih 99,55% upravnih zadev glede na skupno število rešenih zadev. Ob uspešnem izvajanju upravnega dela in v podporo temu so bile v upravnih enotah realizirane tudi naloge organizacijsko kadrovskega poslovanja, vključno z izobraževanjem in usposabljanjem. Cilj zagotavljanja zadovoljstva zaposlenih je bil pri tem usmerjen predvsem v promocijo zdravja in zagotavljanju zdravega delovnega okolja v okviru ukrepov varnosti in zdravja pri delu. Glede na povečanje števila odsotnosti zaradi bolezni in poškodb bo tudi v prihodnjih letih izvajanje aktivnosti na tem področju zelo pomembno vplivalo na delo javnih uslužbencev.

Upravne enote so v okviru razpoložljivih finančnih sredstev in kadrovskih zmožnostih poslovanje tudi v letu 2019 uspešno zaključile. Od svoje ustanovitve dalje so dosegle visoko raven izvajanja upravnih storitev, ki je vsako drugo leto potrjena tudi z anketami ugotavljanja zadovoljstva uporabnikov njihovih storitev. V letu 2019 je bilo delo upravnih enot ob prihajajoči 25. obletnici njihove ustanovitve usmerjeno k ohranitvi dosežene kvalitete izvajanja upravnih storitev, istočasno pa tudi v aktivnosti za izboljšanje. Pri tem si enako dobrega sodelovanja z ministrstvi, lokalnimi skupnostmi ter drugimi organi državne uprave na lokalni ravni kot je bilo v letu 2019, upravne enote želijo tudi v bodoče.